Groot name by konsert vir Driehoek-slagoffers | Maroela Media
'n Groot konsert ten bate van die slagoffers van die Hoërskool Driehoek-tragedie, waarin vier leerders verlede week dood en talle beseer is nadat 'n betonstruktuur op dié skool se perseel meegegee het, is van stapel gestuur.
Albertus Potgieter, besturende direkteur van iTickets, een van Suid-Afrika se grootste aanlynkaartjieverkopewebtuistes, het aan Maroela Media vertel hy het in sy persoonlike hoedanigheid genoop gevoel om dié konsert te reël nadat hy die Gebedsgroep vir Driehoek Kinders-blad op Facebook besoek het.
"Ek was Maandagaand laat wakker. Uit die aard van die saak is my besigheid om geleenthede en konserte te reël, en die idee het by my posgevat om 'n konsert te reël ten bate van die slagoffers van die Driehoek-tragedie," sê Potgieter.
Hy het vir Ignaz Streicher van Overvaal Stereo gekontak, wat toe in kontak gekom het met Ruan Josh, sanger en seun van die gewilde Afrikaanse sangeres Juanita du Plessis. Josh het met verskeie kunstenaars in verbinding getree wat ingestem het om gratis deel te wees van die konsert.
Die Emerald Resort & Casino in Vanderbijlpark het ook ingestem om die venue te borg vir die geleentheid. "Vandat ons 08:00 die oggend begin oproepe maak het, totdat ons die hele konsert aanmekaar gesit het, het tien ure geneem. Dit is absoluut 'n wonderwerk om te sien hoe 'n gemeenskap binne enkele ure kan hande vat ten bate van 'n goeie doel," voeg Potgieter by.
Volgens Potgieter was die aanvanklike plan om die Hoërskool Driehoek se sportgronde te gebruik vir die geleentheid, maar dié skool se perseel is gesluit na afloop van die tragiese gebeure wat hom verlede Vrydag op Vanderbijlpark afgespeel het.
"Die venue by die casino kan sowat 3 000 konsertgangers vat, maar ons verwag dat ons moontlik 'n tweede en derde konsert sal moet open," sê hy.
Die konsertprojek word deur die Driehoek Sakekamer oorsien. "Al die opbrengste van die konsert word net so aan die slagoffers geskenk. Ons as Afrikaners is gemeenskapsbewus, en geen politiek of unies is hierby betrokke nie. Dit is net mense wat 'n verskil wil maak."
Juanita en Franja du Plessis, Ruan Josh, Jo Black, Willem Botha, Brendan Peyper en Manie Jackson sal by dié konsert op 16 Februarie om 16:30 te sien wees.
Kaartjies kos R100 en is beskikbaar by iTickets. Vir enige navrae oor die konsert, stuur 'n e-pos na [email protected].